餞山泉吳守
作者：包恢
朝代：宋

paragraphs: 泉從九江來，發自廬山趾。
不啻如渭清，時出到旴水。
淵淵媚如珠，甘飲足千里。
何妨遇山下，一時險而止。
不礙以亨行，果行險自弭。
真利用禦寇，上下順而理。
方當執熱中，以濯豁有喜。
且當正渴時，得飲快如洗。
旴人望膏潤，戀戀正未已。
顧如歲大旱，用汝甘霖比。
不容私一方，宇內並傾企。
盈科放四海，有本如是耳。
安得長流旴，混混以終始。
河南已治平，河內難留矣。
好將世俗污，盡洗入清泚。
溥博澤周流，功成大如此。
却歸山泉間，育德德孰擬。
作聖以爲期，善養功更偉。